Københavns kommende multiarena kommer til at hedde Royal Arena. Arenaen bliver navngivet efter bryggeriet Royal Unibrew, der fremover bliver sponsor for den kommende multiarena.

Byggeriet af den kommende arena, som forventes at stå færdig i første kvartal af 2016, er allerede begyndt i Ørestad på Amager. Arenaen får plads til 15.000 gæster under koncerter og omkring 12.500 til sportsarrangementer.

- Det er et fantastisk navn for en sports- og multiarena, og det vil blive sagt millioner af gange de kommende år, udtaler Dan Hammer, administrerende direktør for Danish Venue Enterprise, som er driftsselskabet bag arenaen, i en pressemeddelelse.

I forbindelse med aftalen vil Royal Unibrew også have et tæt samarbejde med arenaen om indretning af barer og blive hovedleverandør blandt udskænkningsstederne.

Arena ramt af startproblemer

Planerne om at bygge en multiarena i Ørestad har været under vejs længe og har været ramt af flere problemer. Blandt andet valgte den internationale underholdningskoncern AEG at trække sig ud af projektet i 2010, efter at selskabet ikke kunne rejse omkring 1 milliard kroner, som skulle bruges til at bygge arenaen.

Efterfølgende valgte Københavns Kommune og Realdania hver at stille 325 millioner kroner til rådighed til projektet, hvilket førte til, at EU-Kommissionen valgte at undersøge, om finansieringen var lovlig. For et år siden fik kommunen dog grønt lys fra Bruxelles til at medfinansiere byggeriet.

Forhandler om at få ishockey og håndbold til arenaen

Når arenaen står færdig, overgår driften til koncertarrangøren Live Nation. Realdania og Københavns Kommune vil stadig bevare deres ejerandele over selskabet bag arenaen.

Der forhandles allerede nu om at få VM i ishockey i 2018 og EM i herrehåndbold i 2019 til hallen, fortæller Dan Hammer.